als_Latn dik_Latn sag_Latn
Ish-pronarët/ Banka Botërore gati formulën e re për kompensiminKryesore, Sociale Friday, February 27th, 2015
Pronat do të kthehen në bazë të planeve zhvillimore dhe strategjike
Ekspertët e Bankës Botërore po asistojnë me Agjencinë Kombëtare të Provimeve për gjetjen e formulës së re të kompensimit. “Ekspertët e Bankës Botërore, të cilët do punojnë intensivisht me stafin e Agjencisë për formulën e re, e cila do te realizojë plotësimin brenda një afati të arsyeshëm të së drejtës së pronësisë për subjektet e shpronësuar u shprehën pozitivisht për hapat e ndërmarrë deri tani. Në zbatim të programit të qeverisë dhe të vendimit pilot “Manushaqe Puto” është realizuar një analizë e hollësishme e ligjit dhe akteve nënligjore mbi çështjen e kthimit dhe kompensimit të pronës duke evidentuar ato masa të cilat do të çonin në përfundimin e procesit të shqyrtimit administrativ për dosjet e mbetura pa vendim përfundimtar si dhe do te sillnin realizimin efektiv të të drejtës së pronësisë për subjektet e shpronësuar. Me anë të kësaj reforme synohet të plotësohen detyrat e vendosura nga vendimi pilot i Gjykatës Evropiane të të Drejtave të Njeriut për qeverinë shqiptare dhe kjo reformë pritet të përfundojë brenda muajit prill 2015”, – thuhet në një njoftim të Agjencisë Kombëtare të Provimeve. “Procesi reformues do të prodhojë një institucion i cili do ta trajtojë pronën si element për zhvillimin ekonomik të gjithë vendit, ku pronari të shihet si partner me qeverinë për të zhvilluar projekte në të gjithë territorin. Do të realizojë një proces për kthimin e pronës në mënyrë të unifikuar dhe në zbatim të planeve zhvillimore dhe strategjike të qeverisë sipas rregullave të përcaktuara dhe një proces kompensimi të bazuar në parimet kushtetuese për një shpërblim të drejtë për pronaret dhe real për buxhetin e shtetit. Përfshirja e ekspertëve të huaj dhe asistenca e vazhdueshme për të marrë eksperiencë nga praktikat më të mira ndërkombëtare është tejet e rëndësishme në realizimin e këtij prioriteti kyç të qeverisë shqiptare”, – thekson AKKP.
Si do të merren në përdorim oborret
Pasi subjekti ka paraqitur pranë AKKP-së kërkesën së bashku me dokumentacionin e kërkuar, për kalimin në pronësi të oborrit në përdorim: AKKP, brenda 30 ditëve, nga data e paraqitjes së kërkesës dhe dokumentacionit nga ana e subjektit, kryen verifikimin e hollësishëm të tyre (verifikimet kryhen në terren nga punonjësit e AKKP-së). AKKP saktëson kufijtë e oborrit në përdorim, që kërkohet të tjetërsohet, duke kryer matje në terren. Në përfundim të shqyrtimit sipas afateve të mësipërme, AKKP, harton vlerësimin ligjor dhe njofton subjektin sipas rastit, për:
– Të drejtën e tjetërsimit me shpërblim dhe detyrimin për të paguar brenda 30 ditëve, për llogari të AKKP-së, për fondin e kompensimit financiar, çmimin e tjetërsimit, duke i treguar edhe numrin e llogarisë.
– Të drejtën e tjetërsimit pa kundërshpërblim, duke i treguar kërkuesit kufijtë, sipërfaqen në m2 dhe vendndodhjen e oborrit në përdorim, shoqëruar me planvendosjen përkatëse.
– Mospranimin e kërkesës për tjetërsim, duke arsyetuar, me shkrim, në mënyrë të hollësishme kushtet e përcaktuara në këtë vendim, që nuk plotësohen apo provohen. Kërkuesi, me marrjen e njoftimit për të drejtën e tjetërsimit me shpërblim, paguan, në numrin e llogarisë së caktuar nga AKKP, për llogari të Fondit të Kompensimit të Pronave. Pagesa bëhet jo më vonë se 30 ditë nga data e marrjes së njoftimit nga AKKP. Shkelja e këtij afati përbën shkak për mospranimin nga AKKP-ja të kërkesës për tjetërsim. Drejtori i Përgjithshëm i AKKP-së vendos kalimin e pronësisë së oborrit në përdorim brenda 10 ditëve nga: data e mbërritjes së mandatit, që vërteton pagimin e vlerës, në rastin e tjetërsimit me kundërshpërblim dhe data e njoftimit të kërkuesit për të drejtën e tjetërsimit pa kundërshpërblim. Vendimi i Drejtorit të Përgjithshëm, i cili merret jo më vonë se 3 muaj nga data e regjistrimit të kërkesës dhe dokumentacionit shoqërues në regjistrin e protokollit të AKKP-së, i njoftohet kërkuesit. AKKP-ja ia përcjell vendimin për regjistrim ZRPP-së, e cila kryen procedurën e regjistrimit në përputhje me rregullat e parashikuara në legjislacionin në fuqi. Poseduesi i pasurisë së paluajtshme pajiset me certifikatën e pronësisë, pasi të ketë paguar më parë (në momentin e paraqitjes së kërkesës) tarifën e shërbimit, të përcaktuar me udhëzim të përbashkët të Ministrit të Drejtësisë dhe Ministrit të Financave.
als_Latn als_Latn als_Latn als_Latn als_Latn als_Latn als_Latn als_Latn